Document ID: 32000D0035

ΑΠΟΦΑΣΗ ΤΗΣ ΕΠΙΤΡΟΠΗΣ
της 16ης Δεκεμβρίου 1999
σχετικά με κοινοτική χρηματοδοτική συνδρομή για την κάλυψη των δαπανών τις οποίες πραγματοποιεί η Ιταλία για την καταπολέμηση των επιβλαβών οργανισμών για τα φυτά ή τα φυτικά προϊόντα
[κοινοποιηθείσα υπό τον αριθμό Ε(1999) 4517]
(Το κείμενο στην ιταλική γλώσσα είναι το μόνο αυθεντικό)
(2000/35/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της διάδοσής τους στην Κοινότητα(1), όπως τροποποιήθηκε τελευταία με την οδηγία 1999/53/ΕΚ της Επιτροπής(2), και ιδίως το άρθρο 19 στοιχείο γ),
Εκτιμώντας τα ακόλουθα:
(1) Κατ' εφαρμογή της οδηγίας 77/93/ΕΟΚ, μπορεί να χορηγηθεί κοινοτική χρηματοδοτική συνδρομή στα κράτη μέλη για την κάλυψη δαπανών οι οποίες σχετίζονται άμεσα με ληφθέντα ή προβλεπόμενα μέτρα αναγκαία για την καταπολέμηση επιβλαβών οργανισμών οι οποίοι εισήχθησαν στην Κοινότητα από τρίτες χώρες ή από άλλες περιοχές της Κοινότητας, για την εξάλειψή τους ή, αν αυτό δεν είναι δυνατό, την μη εξάπλωσή τους.
(2) Η Ιταλία ζήτησε να διατεθεί μια τέτοιου είδους κοινοτική χρηματοδοτική συνδρομή και υπέβαλε ένα πρόγραμμα ενεργειών με στόχο την εξάλειψη της Ralstonia solanacearum (Smith) Yabuuchi et al., παράγοντα υπεύθυνου για τον βακτηριακό μαρασμό γεωμήλων, ο οποίος εκδηλώθηκε στην Ιταλία το 1995. Το πρόγραμμα αυτό καθορίζει τους επιδιωκόμενους στόχους, τα εφαρμοζόμενα μέτρα, τη διάρκειά τους, και το κόστος τους, ώστε να μπορεί η Επιτροπή να συμμετάσχει στη χρηματοδότησή τους.
(3) Η κοινοτική χρηματοδοτική συνδρομή μπορεί να καλύψει έως 50 % των επιλέξιμων δαπανών.
(4) Οι δαπάνες τις οποίες πραγματοποίησε η Ιταλία κατά τα έτη 1995 και 1996 αφορούν άμεσα τους φυτοϋγειονομικούς ελέγχους, τη δειγματοληψία και τις αναλύσεις γεωμήλων. Δεν πραγματοποιήθηκαν δαπάνες από την Ιταλία για την κάλυψη των δαπανών καταστροφής και απολύμανσης.
(5) Οι τεχνικές πληροφορίες τις οποίες έδωσε η Ιταλία επέτρεψαν στην μόνιμη φυτοϋγειονομική επιτροπή να αναλύσει την κατάσταση επακριβώς και περιεκτικώς.
(6) Η συνδρομή του άρθρου 2 χορηγείται με την επιφύλαξη μιας ενδεχόμενης συνδρομής σε άλλες δαπάνες που αναφέρονται στην αίτηση της Ιταλίας, αλλά ελήφθησαν υπόψη σε αυτήν την απόφαση, ή για περαιτέρω μέτρα τα οποία ελήφθησαν ή πρόκειται να ληφθούν και που είναι αναγκαία για την επίτευξη του στόχου της εξάλειψης ή καταπολέμησης των εν λόγω επιβλαβών οργανισμών· τέτοια συμμετοχή θα πρέπει να αποτελέσει αντικείμενο μελλοντικής απόφασης.
(7) Η παρούσα απόφαση εφαρμόζεται με την επιφύλαξη του αποτελέσματος του ελέγχου, ο οποίος πραγματοποιείται από την Επιτροπή σύμφωνα με το άρθρο 19δ της οδηγίας 77/93/ΕΟΚ, για το κατά πόσον η εισαγωγή του εν λόγω επιβλαβούς οργανισμού προκλήθηκε από μη ενδεδειγμένους ελέγχους ή επιθεωρήσεις και τις συνέπειες της εξακρίβωσης αυτής.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την παρούσα εγκρίνεται η χορήγηση κοινοτικής χρηματοδοτικής συνδρομής για την κάλυψη των δαπανών που υφίσταται η Ιταλία και οι οποίες συνδέονται άμεσα με τα αναγκαία μέτρα που καθορίζονται στο άρθρο 19γ παράγραφος 2 της οδηγίας 77/93/ΕΟΚ και ελήφθησαν για την καταπολέμηση της Ralstonia solanacearum.
Άρθρο 2
Το ανώτατο ποσόν της κοινοτικής χρηματοδοτικής συνδρομής ανέρχεται σε 18365 ευρώ.
Η κατανομή της εν λόγω συνδρομής έχει ως εξής:
- 9585 ευρώ για τα μέτρα τα οποία ελήφθησαν για την καταπολέμηση της Ralstonia solanacearum στην περιφέρεια Veneto,
- 8780 ευρώ για τα μέτρα τα οποία ελήφθησαν για την καταπολέμηση της Ralstonia solanacearum στην περιφέρεια Emilia-Romagna.
Άρθρο 3
1. Με την επιφύλαξη των ελέγχων της Επιτροπής σύμφωνα με το άρθρο 19δ παράγραφος 1 της οδηγίας 77/93/ΕΟΚ, η κοινοτική χρηματοδοτική συνδρομή καταβάλλεται μόνον εφόσον δοθούν στην Επιτροπή αποδεικτικά στοιχεία για τα ληφθέντα μέτρα, βάσει τεκμηρίωσης σχετικά με την εκδήλωση και την εξάλειψη της Ralstonia solanacearum.
2. Η τεκμηρίωση της παραγράφου 1 περιλαμβάνει:
α) έκθεση εξάλειψης για κάθε εκμετάλλευση όπου καταστράφηκαν φυτά ή φυτικά προϊόντα. Η έκθεση αυτή περιέχει τις ακόλουθες πληροφορίες:
- τόπος και διεύθυνση της εκμετάλλευσης,
- ημερομηνία κατά την οποία εκφράσθηκε υπόνοια παρουσίας της Ralstonia solanacearum και ημερομηνία κατά την οποία επιβεβαιώθηκε,
- ποσότητα των φυτών και των φυτικών προϊόντων που καταστράφηκαν,
- μέθοδος καταστροφής και απολύμανσης,
- ποσότητα των δειγμάτων που ελήφθησαν για έλεγχο και για δοκιμασία παρουσίας της Ralstonia solanacearum,
- μέθοδος δοκιμασίας,
- αποτελέσματα των ελέγχων ή/και δοκιμασιών,
- υποτιθέμενη προέλευση της εκδήλωσης στην Ιταλία·
β) έκθεση ελέγχου σχετικά με την παρουσία της Ralstonia solanacearum και την έκταση της μόλυνσης από την Ralstonia solanacearum, συμπεριλαμβανομένων και των αναλυτικών δεδομένων για τις επιθεωρήσεις και τις δοκιμασίες που πραγματοποιήθηκαν·
γ) οικονομική έκθεση που περιλαμβάνει τον πίνακα των δικαιούχων και τις διευθύνσεις τους, καθώς και τα καταβληθέντα ποσά (άνευ ΦΠΑ και δασμών).
Άρθρο 4
Η παρούσα απόφαση απευθύνεται στην Ιταλική Δημοκρατία.
Βρυξέλλες, 16 Δεκεμβρίου 1999.

Labels: 16
19
5
6
18